Џејмс Маршал „Џими“ Хендрикс (), право име Џони Ален Хендрикс (; Сијетл, 27. новембар 1942 — Кенсингтон, 18. септембар 1970) био је амерички музичар, певач, текстописац, гитариста, иноватор и културна икона. Сматра се једним од најутицајнијх и најталентованијх гитариста у историји рок музике. Био је оснивач и фронтмен рок бенда Џими Хендрикс експиријенс, основаног 1966. Светску славу је стекао 1967. наступом на Монтерејском поп фестивалу (Наступ је забележен на документарном филму Д. А. Пенебејкера Jimi Plays Monterey). На Вудстоку 1969. Хендрикс је био главна атракција (наступ је забележен на документарном филму Мајкла Водлија Woodstock). Умро је изненада, 18. септембра 1970. у 27. години живота. Претпоставке о узроку Хендриксове смрти су попримиле митске димензије. Зна се да је ноћ провео са Моником Данеман, својом тадашњом девојком и да је пре спавања узео мешавину вина и таблета за спавање, што је узроковало повраћање у сну и гушење. Спекулише се и да је за Хендриксову смрт крив његов менаџер, који је на тај начин хтео да узме новац од његовог животног осигурања.